Der er blevet snakket nok om et nyt stadion i Aarhus. Nu er det tid til, at kommunen tager lederskab, mener Venstre, der stiller budgetforslag om ny århusiansk fodboldarena til næste byrådsmøde.

Annonce

Det første kapitel er for længst skrevet, men det sidste er langt fra færdigt.

Med et nyt forslag om etablering og medfinansiering af et nyt stadion i Aarhus, lægger Venstre nu op til debat i byrådssalen.

»Vi skal som kommune komme med en løsning, når der er et behov i byen, og så er det ligegyldigt, om det er infrastruktur, pasning eller et nyt stadion. Hvis byen har et behov, som vi har her, så skal vi være klar med løsningen,« siger rådmand Bünyamin Simsek (V).

Han har derfor sammen med Venstre fremsat et budgetforslag, som skal rundes til byrådsmødet onsdag 17. august.

Her ønsker man fra Venstres side, blandt andet, at kommunen skal gå ind som tovholder på projektet om et nyt stadion.

Samtidigt gentager Venstre forslaget om at frasælge nogle af de omkringliggende arealer ved det nuværende stadion, blandt andet Aarhus Cyklebane og væddeløbsbanen for at skaffe penge til en ny fodboldarena.

»Vi er ikke låst fast på, at vores forslag skal være det gældende. Det vigtigste er, at vi får samlet Aarhus Elite (selskabet bag AGF, red.), investorer og andre interessenter om et bord, så vi kan snakke sammen og ikke kun gennem medierne,« lyder det fra rådmanden.

Rådmanden (for Teknik og Miljø, red.) og Borgmesteren skal igangsætte en proces, hvor alle relevante parter inviteres til at starte processen og opgavefordeling laves. Således at debatten ikke foregår steder uden beslutningskraft,lyder det blandt andet i budgetforslaget.

Annonce

Klar med medfinansiering

Man lægger desuden op til, at kommunen kan være med til at finansiere et nyt stadion, som man som udgangspunkt foreslår skal ligge sammen sted som det nuværende for enden af Stadion Allé.

»Vi skal ikke bygge og drive et nyt stadion, men vi kan samle parterne og være med til at finansiere det. Vi er klar med offentlig kapital, men vi kommer ikke til at dække 100 procent af udgifterne,« siger Simsek.

Tilbage i maj sendte Fan Trust Aarhus, der er en sammenslutning af AGF-tilhængere og aktionærer, et åbent brev til alle 31 medlemmer af byrådet med ønsket om, at kommunen skulle på banen i stadiondebatten.

»Nu er det på tide, at politikerne kommer på banen og melder sig med deres holdninger og forslag. Nogle få politikere er kommet os i møde, men nu bliver vi nødt til at sætte skub i processen,« lød det dengang fra formand Mathias Rønn Waack-Möller.

Tilbage i maj oprettede AGF siden Nycerespark.dk, hvor man kan købe støttebeviser til 100 kroner stykket, som skal hjælpe med finansiering af et nyt stadion. Målet er at få solgt 10.000 beviser inden for det første år. På nuværende tidspunkt er der solgt 6.613 beviser.